น้ำมันดิบปิดลบขณะตลาดจับตาประชุมโอเปก
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (30 พ.ย.) ขณะที่นักลงทุนจับตาดูผลการประชุมของกลุ่มประเทศผู้ส่งออกน้ำมัน (OPEC) ในวันศุกร์นี้ โดยมีการคาดการณ์ว่า ที่ประชุมจะคงโควต้าการผลิตที่ระดับเดิม 
1 ธ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนม.ค.ลดลง 6 เซนต์ ปิด (30 พ.ย.) ที่ 41.65 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนม.ค.ลดลง 25 เซนต์ ปิดที่ 44.61 ดอลลาร์/บาร์เรล
นักลงทุนจับตาดูการประชุมโอเปกในวันที่ 4 ธ.ค.นี้ที่กรุงเวียนนา ประเทศออสเตรีย ขณะที่นักวิเคราะห์ส่วนใหญ่คาดการณ์ว่า กลุ่มโอเปกจะคงโควต้าการผลิตน้ำมันไว้เท่าเดิมที่ 30 ล้านบาร์เรล/วันในการประชุมครั้งนี้ ขณะที่นักวิเคราะห์กล่าวว่า จนถึงขณะนี้ยังไม่มีสัญญาณบ่งชี้ว่าโอเปกจะเพิ่มปริมาณการผลิตน้ำมัน แม้ว่าราคาน้ำมันดิบร่วงลงอย่างหนักตั้งแต่ปีที่แล้วก็ตาม
นอกจากนี้ นักลงทุนยังกังวลว่า หากอิหร่านเริ่มกลับมาส่งออกน้ำมันดิบได้มากขึ้นหลังจากที่กลุ่มชาติตะวันตกยกเลิกมาตรการคว่ำบาตรอิหร่านนั้น ก็จะยิ่งส่งผลให้ราคาน้ำมันดิบร่วงลงอีก ทั้งนี้ มีรายงานว่าอิหร่านซึ่งเป็นหนึ่งในสมาชิกโอเปกนั้น วางแผนที่จะเพิ่มปริมาณการผลิตน้ำมันดิบอีก 1 ล้านบาร์เรลต่อวัน ภายในช่วงสิ้นเดือนมี.ค.ปีหน้า